דו"חות משקיפי האו"ם ברמת הגולן בשנה וחצי האחרונות חושפים את אופי והיקף שיתוף הפעולה בין ישראל לארגוני האופוזיציה הסורית. בדו"חות, המוגשים לעיונן של 15 חברות מועצת הביטחון ומופיעים באתר האינטרנט של האו"ם, מפורטים המגעים הקבועים שמתקיימים על הגבול בין קציני וחיילי צה"ל לחמושים מהאופוזיציה הסורית.

כוח משקיפי האו"ם ברמת הגולן, אונדו"ף, הוקם ב–1974 כחלק מהסכמי הפרדת הכוחות בין ישראל לסוריה. ההסכם קבע אזור חיץ ברוחב כמה קילומטרים בצד הסורי של קו הפסקת האש, שבו פרוסים חיילי האו"ם ולסורים אסור להחזיק בו כוחות צבא. עד 2013 כאלף משקיפי האו"ם חצצו בין צה"ל והצבא הסורי לאורך "הקו הסגול" בגולן ופיקחו על יישום הסכם הפרדת הכוחות.